સામાન્ય સંજોગોમાં લોકો સાથેના વહેવારમાં આપણે સ્પર્શ કરતાં આંખ અને કાનનો વધુ ઉપયોગ કરતાં હોઇએ છીએ, પરંતુ માણસ માટે શારીરિક હૂંફ પણ એટલી જ જરૂરી છે. સ્પર્શથી બે માણસો એકબીજા વચ્ચેનો સંબંધ અનુભવી શકે છે. બાળકના વિકાસમાં માતાપિતાનો સ્પર્શ જરૂરી હોય છે. શારીરિક સ્પર્શથી જે હૂંફ અને લાગણીનો અનુભવ કરી શકાય છે એ દૂર રહીને કંઇ પણ બોલવાથી નથી કરી શકાતો. આ બાબતમાં વિખ્યાત માનસશાસ્ત્રી હેરી હાર્લોએ વાંદરાના બચ્ચાં પર કરેલો એક પ્રયોગ બહુ જ પ્રચલીત બન્યો છે. વાંદરાના બચ્ચાંને થોડા દિવસ માટે ખોરાક અને માતાના શારીરિક સ્પર્શ બંનેથી વંચિત રાખવામાં આવ્યા અને પછી એમને ખોરાક અને શારીરિક સ્પર્શ એમાંથી એકની પસંદગી કરવાની તક આપવામાં આવી તો બચ્ચાંએ માતાનો સ્પર્શ પસંદ કર્યો. માણસો માટે દરરોજ શારીરિક સ્પર્શ શા માટે જરૂરી છે એના પાંચ કારણો આ રહ્યા.